text: Horsens bliver grøn
  24 august 2010 kl. 14.46
  Biogasanlæg, solvarmeanlæg og klimavenligt byggeri. Det skal gøre Horsens til en klimakommune.
  I dag underskrev Horsens Kommune en aftale med Danmarks Naturfredningsforening, der skal sikre kommunen en miljørigtig fremtid.
  Horsens bliver nummer 67 i rækken af klimakommuner. Ikke alle kan kalde sig klimakommune.
  For at kunne det, skal man som kommune aktivt gøre en indsats for at nedbringe CO2-udslippet. 
  - Vi har længe arbejdet med og gennemført reduktioner af kommunens udledning af CO2. Så det er på tide, at vi også brander Horsens som klimakommune og gør noget ekstra for at fortælle borgerne om vores klimapolitik, siger Jan Trøjborg.
  Et af klimaprojekterne, som kommunen har på tegnebrættet, er et nyt biogasanlæg, der kan omdanne gylle til fjernvarme. Varmen skal forsyne hele Gedved, Hansted og Egebjerg.
  